A Szentpéterúri Mazsola Óvoda-Bölcsőde
Információs kiadványa Szülőknek


Kedves Szülők!

Kiadványunkban szeretnénk Önöket tájékoztatni bölcsődénk működéséről és összefoglalni mindazt, amiben a családok segítségére tudunk lenni addig, amíg gyermekeik nevelését-gondozását megosztják velünk. További segítségként minden fejezet végén összegyűjtöttük a közösségi élet szabályaihoz tartozó fontos elvárásokat, melyek betartása mindenki számára megkönnyíti az együttműködést.

Fontos feladatunknak tekintjük, hogy valamennyi kisgyermeknek biztosítani tudjuk mindazokat a feltételeket, amelyek az optimális testi, lelki, szellemi és pszichés fejlődésükhöz szükséges. Tudjuk azt is, mennyire fontos, hogy a kicsik a családtól való néhány órás elszakadás alatt is biztonságban érezzék magukat, hogy minél hamarabb elfogadják és „megszeressék” azokat a felnőtteket, akik szüleik távollétében gondoskodnak róluk. A szeretetteljes gondoskodás mellett segítenünk kell őket abban is, hogy alkalmazkodni tudjanak egy olyan közösséghez, ahol hasonló korú és igényű társaik is jelen vannak.

Az alkalmazkodáshoz, az új környezet megismeréséhez természetesen idő kell. Nekünk felnőtteknek kell elsősorban tisztának lennünk azzal, hogy az otthoni környezetet nem tudjuk és természetesen nem is akarjuk teljes egészében pótolni, de arra nagy hangsúlyt kell fektetnünk, hogy a változás minél kevésbé terhelje meg a picik életét, minél hamarabb visszanyerjék biztonságérzetüket, és minél korábban jól érezzék magukat az új környezetben is.

Kérjük Önöket, hogy felmerülő kérdéseikkel forduljanak bizalommal az intézményvezetőhöz és a kisgyermeknevelőhöz.
Reméljük, elégedettek lesznek gyermekeik bölcsődei ellátásával, kellő betekintést kapnak napi munkánkba és gyermekeik továbbfejlődéséhez mi is hozzájárulunk.
Bízunk abban, hogy jó partneri kapcsolatot tudunk ápolni minden családdal és mindezen információk tudatában elfogadják házirendünket.  

















Házirenddel kapcsolatos egyéb tudnivalók

A hivatalos házirend elolvasása után biztosan felmerülnek Önökben is kérdések. Talán kicsit szigorúnak érzik a házirendet, vagy éppen nehezen fogadják el.

Most szeretnék néhány példát felsorolni, illetve leírni azzal kapcsolatosan, hogy miben tudunk mi itt a bölcsődében kicsit rugalmasabbak lenni, és miben kérjük a szülők teljes támogatását, valamint meg is indokoljuk a házirend betartásának okait.

· Fontos lenne, hogy étkezés közben ne zavarják meg a csoport nyugalmát, és 8.00 óráig minden család érkezzen meg a gyermekével.
Szakmai indokaink:
- A bölcsődés korú gyermekek az étkezések során még teljes felügyeletet igényelnek, több esetben segítségre is szorulnak, ill. ebben a korban még könnyen félrenyelhetnek, ezért fontos, hogy a kisgyermeknevelő az étkező gyermekek közelében legyen, és csak rájuk tudjon figyelni.
- Ha a későn érkező gyermek kicsit rosszkedvű, nehezen akar elválni szüleitől, a kisgyermeknevelőnek a segítségére kell sietnie, hogy ő is be tudjon illeszkedni a csoportba, így szintén nem tud az étkező gyermekekre figyelni, szokásokat kialakítani.
- Ha a későn jövő gyermekeket is szeretné még reggelivel kínálni, nagyon elhúzódik az étkezés ideje, és ha ez több gyermeknél is előfordul, felborul a napirendünk. 
- Ha egy kisgyermek rendszeresen későn érkezik meg, akkor kevés ideje marad a társaival közösen játszani, barátságokat kötni, és kimaradhat olyan közös tevékenységekből, mint pl. festés, gyurmázás stb.

· A bölcsődébe csak egészséges gyermek hozható.
Szakmai indokaink:
- Egy beteg gyermeknek rossz a közérzete, nyűgösebb, több pihenésre van szüksége és természetesen társait is megfertőzheti. Itt általában a szülőkben fel szokott merülni, hogy ki számít beteg gyermeknek? Az, aki lázas, vagy az is, aki nagyon köhög, szemmel láthatóan rossz a közérzete stb.  
Kérem, higgyék el, azon túl, hogy sajnáljuk a szenvedő gyermeket, fontos feladatunk a csoport többi gyermeke érdekének a védelme is, a fertőzésmentes környezet biztosítása minden család gyermeke számára.
Amit mi meg tudunk tenni a fertőzések elkerülése érdekében, azt megtesszük: rendszeresen fertőtlenítjük a játékokat, textíliákat, sokat vagyunk szabad levegőn, rendszeresen szellőztetünk.

Bölcsődénk napirendje

Egy közösségben hasonló korú gyermekek nevelkednek, és a csoportban való nevelkedés esetén még nagyobb jelentősége van a játékidő, a gondozási műveletek, az alvásidő gondos és pontos megszervezésének, hiszen a bölcsődés korú gyermekek még nem képesek hosszú ideig várakozni. Azt azonban fontosnak tartjuk, hogy minden gyermek megtalálja a napirenden belül a saját helyét, az egyéni igények kielégüljenek, és jól érezzék magukat a társaik között.
A jó napirend az egyik feltétele a gyermekek nyugodt bölcsődei életének és optimális életritmusának. A napirend függ a gyermekcsoport életkori összetételétől, fejlettségétől, szükségleteitől, a csoportlétszámtól, de befolyásolják azt az évszakok, és az időjárás is.

A napirend működését mi akkor tartjuk sikeresnek, ha a gyermekek a nap folyamán nyugodtak, játékuk elmélyült, felszabadultak, szívesen működnek együtt az őket segítő felnőttekkel, jó étvágyúak, álmuk mély és nyugodt.

Mini bölcsődénkben a napirend 


	7.00 – 8.00
	A kisgyermekek folyamatos érkezése, fogadása. Átöltözés után kézmosás a szülővel, aki bekíséri a szobába a gyermeket. Szabad játéktevékenység – a kisgyermeknevelő tájékozódik a szülőtől az előző nap délutáni/esti/éjszakai eseményeiről.
Szükség szerint pelenkacsere, lemosás, WC-használat, kézmosás.
Ritmikus mozgás kezdeményezése.

	8.00 – 8.30
	Reggelizés, majd gondozási sorrendben fürdőszoba-használat szájápolással.

	8.30 – 10.00
	Szabad játék a szobában/udvaron.
A kisgyermeknevelő a szabad játék mellett lehetőséget teremt a nevelési helyzetek (mozgás, mondóka, ének, vers, mese, alkotó tevékenységek) megélésére, gyakorlására.
Szükség szerint gondozási teendők ellátása.

	10.00 – 10.10
	Tízórai (folyadék vagy gyümölcs kínálása szobában/udvaron)

	10.10 – 11.10
	Szabad játék a szobában/udvaron.
A kisgyermeknevelő a szabad játék mellett lehetőséget teremt a nevelési helyzetek (mozgás, mondóka, ének, vers, mese, alkotó tevékenységek) megélésére, gyakorlására.

	11.10 – 11.30
	Folyamatos bejövetel az udvarról, készülődés az ebédhez.
Szükség szerint gondozási teendők ellátása.

	11.30 – 12.10
	Ebéd

	12.10 – 14.30
	Csendes pihenő (halk, megnyugtató altatódal az álomba ringató)

	14.30 – 15.00
	Ébredési sorrendben a gondozási teendők ellátása, készülődés az uzsonnához.

	15.00 – 15.20
	Uzsonna, szükség szerint mosakodás.

	15.20 – 17.00
	Szabad játéktevékenység szobában/udvaron a szülő megérkezéséig.
Szülő tájékoztatása a gyermekével kapcsolatos napi történésekről.



A napirend tehát keretet ad a bölcsődei életnek, de figyelünk arra is, hogy a családok igényéhez is igazodjon, tehát bizonyos pontjait szükség szerint rugalmasan kezeljük, bizonyos pontjait pedig kérjük, hogy Önök is tartsák be.
· Az étkezések nyugalmának biztosítása. Lásd: házirendnél leírtak.
· Hogyan valósítjuk meg az egészséges táplálkozást:
- A bölcsődés korú gyermekek étkeztetése felelősségteljes feladat, mely nagy odafigyelést és szakértelmet kíván, hiszen tudjuk, hogy ezekben az években alakul ki a gyermekek ízlése, alapozódnak meg étkezési szokásaik, amelyek egész életükben végigkísérik majd. Törekszünk arra, hogy sokféle, számukra egészséges ételt kedveltessünk meg velük, amiket nagyobb korukban is szívesen fogyasztanak majd.
- A bölcsőde heti étrendjét a 37/2014. (IV.30.) EMMI rendelet a közétkeztetésre vonatkozó táplálkozás-egészségügyi előírásokban foglaltak alapján készítjük.
Figyelünk arra, hogy intézményünkben a megfelelő tápanyagmennyiséget megkapják a gyermekek, az ételek a korszerű konyhatechnológiai előírások alapján készüljenek el, és jó minőségűek legyenek. Sok nyers gyümölcsöt, ízletes főzeléket, megfelelő mennyiségű tejet, húst, tojást kínálunk.
- Az önálló étkezésre még nem érett gyermeket ölben etetjük. Azok a gyermekek ehetnek asztalnál és próbálkozhatnak a kanál használatával, akik már biztonságosan tudnak ülni.

· Udvari játéktevékenység biztosítása
- A játék, a mozgás, a szabadban tartózkodás elengedhetetlen a gyermekek fejlődéséhez. Játszóudvarunk örömteli mozgáslehetőséget biztosít a gyermekek számára, rossz idő esetén pedig a teraszon, a tornaszobában, illetve a csoportszobában teremtjük meg a játékos mozgás feltételeit.

Beszoktatás
Minden család életében elérkezik az idő, amikor gyermeke gondozását, nevelését más személyre kell bíznia.
Ha meghozták a döntést, hogy gyermeküket beíratják a bölcsődébe, akkor gyermekeik, és a mi segítségünkre tudnak lenni abban, hogy részt vesznek gyermekeik beszoktatásában, hisz a tapasztalatok azt igazolják, hogy a szülő jelenléte megkönnyítheti a gyermek számára az elválás nehézségeinek feldolgozását.
Az új környezet felfedezése, a játékokkal való barátkozás, a hasonló korú társak közelségének az elfogadása is könnyebb, ha néha picit oda lehet szaladni az anyához, apához.
Ezen kívül minket is jobban megismerhetnek, beláthatnak napi munkánkba.

A beszoktatási idő általában két hétig tart, de természetesen mindig figyelembe vesszük a gyermekek alkalmazkodási képességét, megfigyeljük, hogyan tudják elfogadni az új környezetet, mennyire változik meg viselkedésük, és hogyan fogadják el hasonló korú társaik jelenlétét.

A két hetes fokozatos beszoktatásnak az a lényege, hogy a két hét alatt folyamatosan növeljük a gyermekek bölcsődében tartózkodásának időtartamát, a szülő csoportban tartózkodási idejét pedig fokozatosan csökkentjük a második héttől kezdve.
A gyermek számára fontos, hogy az első három-négy napban mindenben a szülő siessen a segítségére, pl. ő tegye tisztába, ő kínálja meg innivalóval, ő kínálja neki a reggelit, vagy éppen az ebédet.
Mindez azért nagyon fontos, mert a kisgyermeknevelő még nem ismeri a gyermekek igényét, temperamentumát, szokásait, ezért ezt Önöktől szeretnénk megtanulni. E néhány napi megfigyelés után, már ismerjük egymást annyira, hogy átvegyük ezeket a feladatokat, hiszen a tapasztalatok szerint ekkorra a gyermekek már elfogadják közeledésünket, segítségünket.

Az első hét végére általában már vidáman játszanak a gyermekek a kisgyermeknevelő közelében akkor is, ha néhány percre kimegy az anyuka a csoportszobából, és talán már társaikkal is elkezdenek ismerkedni, játszani.
A gondozási és az étkezési idő alatt is egyre távolabbról figyelhetik meg, hogyan fogadja el gyermekük a kisgyermeknevelő közeledését és hogyan próbálják elfogadni az új helyzeteket.
Természetesen a szülőtől való elválás egy „tanulási” folyamat a gyermek részéről, és meg kell tapasztalnia, hogy a szülei nem hagyják el őt, csak rövidebb-hosszabb időre el kell búcsúzniuk egymástól.

Mi bízunk abban is, hogy a szülővel történő fokozatos beszoktatás nemcsak a gyermek számára jelent előnyöket, hanem hatással lesz a család és a bölcsőde kapcsolatának alakulására is, hiszen a két hét alatt betekintést nyerhetnek a bölcsőde gondozási-nevelési módszereibe és megtapasztalhatják, hogy szakmailag jól felkészült szakemberekre bízzák gyermekeiket, akik felelősséget vállalnak addig gyermekeikért, míg Önök dolgoznak.

· A szülőtől való elválás folyamata
Szakmai indokaink:
- A beszoktatás általában egy megtervezett rend szerint alakul, amin a kisgyermeknevelő és a szülő közösen változtathat, a gyermek egyéni igényeit és érdekeit figyelembe véve. Azonban kérjük Önöket, bízzanak a kisgyermeknevelőben, fogadják el tőle, ha ő azt javasolja és kéri, hogy picit lassítsanak a folyamaton. Hiába tapasztalják Önök azt, hogy a gyermek vidáman játszik, elfogadja az idegen felnőtt közeledését, de sok esetben ez csak azért van így, mert érzik és tudják, hogy a szüleik a közelükben vannak.
- Sok gyermek látszatra tényleg könnyen beilleszkedik az új közösségbe, vidámnak, kiegyensúlyozottnak tűnik, de előfordul, hogy az otthoni környezetben változik meg a viselkedése, otthon lesz fáradékonyabb, nyűgösebb és jobban igényli szülei jelenlétét.
- Ezen kívül kicsit gondoljanak vissza arra az időszakra, amikor gyermekük megszületett. Önöknek is időre volt szükségük ahhoz, hogy a gyermeket megismerjék, és jól tudjanak reagálni igényeire. Erre nekünk is szükségünk van, meg kell ismernünk gyermekeik jelzéseit, és időt kell neki adnunk, hogy bennünk is bízni tudjon, és ne csalódjon a felnőttekben.

   Mini bölcsődénkben a beszoktatás folyamata

	Az adaptációs folyamatot két hetes ciklusokban valósítjuk meg. 
Korábban a családlátogatáson már beszéltünk a szülővel történő fokozatos beszoktatás fontosságáról, szerepéről. Az első szülői értekezleten konkrétan, személy szerint megbeszéljük, hogy a gyermekek milyen sorrendben, és mikor kezdik meg ismerkedésüket a bölcsődével, megerősítjük a szülőket abban, hogy mi az ő szerepük a folyamatban.

	Első hét

	Két kisgyermeket fogadunk, eltérő érkezéssel és távozással kezdve, majd fokozatosan egyre több lesz az „ölelkezési” idejük.
A hét végére eljutunk oda, hogy mindkét kisgyermek az egész délelőttöt a bölcsődében tölti, s az ebédet is itt fogyasztja el. 
- A beszoktatás szorosan a szülő jelenlétében zajlik. A beszoktatási időt úgy emeljük, hogy az anya a gyermekével valamennyi gondozási műveletet elvégezhesse (WC-használat, kézmosás, ételkínálás, stb.), a kisgyermeknevelő ezt megfigyelhesse. 
- A gyermek együttműködésétől függően a kisgyermeknevelő már az első napokban is kísérletet tehet egy-egy gondozási részművelet elvégzésére az anya jelenlétében (pl. orrtörlés, kínálás, stb.).
-  A kisgyermeknevelő egyre többet foglalkozik a gyermekkel, az anyuka egyre inkább kivonja magát. Rövid időre kimegy a csoportszobából, de ezt a gyermekkel megbeszéli. 
- A kisgyermeknevelő kínálja az ebédet, ha nem szükséges, az anya nincs a szobában.
- Megmutatjuk a kisgyermeknek az ágyát, de még nem alszik itt. 
- Fontos a mindenre kiterjedő, folyamatos kommunikáció a kisgyermeknevelő és a szülő között.
Értő figyelemmel hallgassuk a szülőt a gondozási helyzetekben, játék közben. Érdeklődjünk a gyermek szokásairól, arról, hogyan és mit szeret enni, hogyan és mivel szokott elaludni, mivel szeret játszani, mit tud már egyedül is elvégezni. 


	Második hét

	- A kisgyermeknevelő az anya jelenlétében egyre több gondozási műveletet vesz át.
Egymás mozdulatainak megfigyelésével lehetővé válik a gondozási műveletek összehangolása, a szokások átvétele. A vizuális példa mindig meggyőzőbben hat, mint a verbális közlések vagy kérdések.
- Az anya reggeli után távozik és fokozatosan hosszabb időt tölt nélküle a kisgyermek a kisgyermeknevelővel. Ha nem szükséges, az ebéd ideje alatt nem tartózkodik a szobában.
- Az anya fekteti le a gyermeket, és itt marad, függetlenül attól, hogy elaludt-e.
Fokozatosan jutunk el odáig, hogy a kisgyermeknevelő fekteti le a gyermeket, az anya kint várakozik, majd később el is megy, és az uzsonna idejére tér vissza.
- A gyermek itt uzsonnázik, ha szükséges, az anya jelenlétében.
- A ciklus végére – ha minden rendben, és nincs probléma – a kisgyermek egész napját a bölcsődében tölti. A szülő uzsonna után érkezik a gyermekért.



Természetesen ez a menet a gyermek igényeihez mérten rugalmasan változhat. 
Ha szükséges és megoldható, a beszoktatás ideje kitolható.

„Beszokottnak” akkor tekintünk egy gyermeket, ha:
· már hevesebb vagy hosszabb ideig tartó sírás nélkül válik el szüleitől, 
· napközben jókedvűen játszik,
· jó étvággyal eszik,
· elfogadja társai és a kisgyermeknevelő közeledését.

Reméljük, kiadványunk segítséget nyújtott Önöknek abban, hogy jobban megismerjék munkánkat.
Bízunk abban, hogy együttműködésünk sikeres lesz, hiszen mindannyiunk érdeke, hogy a gyermekek biztonságban, szeretetben nevelkedjenek.


Üdvözlettel:



Horváthné Szigligeti Adél                                                   Pintér Katalin
      intézményvezető                                                         kisgyermeknevelő

